सिंदूर पोंछा, चूड़ियां हुईं चूर-चूर, पर न हुई लाचार और निराश, अब होटल की करती सुरक्षा
अनीता देवी ग्रेटर नोएडा के एक फाइव स्टार होटल के सिक्योरिटी डिपार्टमेंट में काम करती हैं। दो साल पहले उनके पति की सड़क दुर्घटना में मौत हो गई थी। बावजूद अनीता ने हिम्मत नहीं हारी।
मैं अनीता, ग्रेटर नोएडा के एक होटल में सिक्योरिटी गार्ड हूं। करीब दो साल पहले मेरे पति एक दुर्घटना में चल बसे। कुछ दिनों तक रोती-बिलखती रही। रिश्तेदार आते, ढांढस बंधाते और पीठ दिखाकर चले जाते।
मैं अपने तीनों बच्चों को देखती और वो मुझे। मेरा तो सुहाग उजड़ा, पर बच्चों के सिर से तो पिता का साया उठ गया था। उनका भविष्य क्या होगा, कैसे उन्हें पालूंगी, इस चिंता ने ही मुझे जगाया कि अब ममता से भरा आंचल ही नहीं, बच्चों के लिए उनका पापा भी बनूंगी।
लोग मुझ पर तरस खाते, विवश और लाचार दिखती, विधवा का जीवन कैसे कटेगा…ये सब होने से पहले मैंने सिक्योरिटी गार्ड की नौकरी कर ली।
आज मजबूत हूं, अपने पैरों पर खड़ी हूं। बच्चों का भविष्य बिगड़ने नहीं दूंगी। मुझे अपने बच्चों को एक अच्छा इंसान बनाना है और उनकी पढ़ाई-भविष्य संवारना है।
सुना है कि विधवाओं के सशक्त होने के लिए आज कोई दिवस मनाया जाता है।
दैनिक भास्कर की ये मैं हूं सीरीज में आज मेरी पीड़ा, मेरे संघर्ष और कभी न हारने के जज्बे की कहानी जानिए। 
परिवार के लिए बाजार में मसाला बेचा 
मैं मथुरा के नंदगांव की रहनेवाली हूं। उसी गांव की जहां कृष्ण मां यशोदा और नंद की गोदी में पले थे।
दो भाई, दो बहनें, माता-पिता से भरा-पूरा परिवार। पापा काम की तलाश में दिल्ली आए और मंगोलपुरी में रहने लगे। यहां साप्ताहिक बाजारों में मसाले बेचते। जो कुछ कमाते, उसी से घर चलता। बाद में पापा की तबीयत खराब रहने लगी।
मैं तब छठी कक्षा में पढ़ती थी। जब कमाने वाला ही बीमार पड़ जाए तो पैसे कहां से आते।
मजबूरी में मां मसाला बेचने जाने लगी। साथ में मैं भी जाती। मां-बेटी मसाला बेचने लगीं। मेरी पढ़ाई छूट गई।
मैं घर में सबसे बड़ी थी तो पिता की देखभाल, भाई-बहनों की चिंता, घर का काम सबकुछ कम उम्र से ही मैं करने लगी। 6-7 सालों तक ऐसा चलता रहा और फिर दिल्ली से वापस हम सभी नंदगांव आ गए।
खबर में आगे बढ़ने से पहले एक पोल में अपनी राय देते चलें-
दवा लेने घर से निकली, पति के मरने की खबर आ गई 
2007 में मेरी शादी हो गई। पति ग्रेटर नोएडा के एक बड़े होटल में टेक्निशियन थे। सबकुछ अच्छा चलता रहा। तीन बच्चे हुए।
बच्चों की पढ़ाई-लिखाई और उनका फ्यूचर बनाने के सपने हम दोनों मिलकर देखते। तीनों बच्चे प्राइवेट स्कूल में पढ़ने जाते। लेकिन तभी वह मनहूस खबर आई कि नोएडा में अजनारा सिटी के पास पति का एक्सीडेंट हो गया है।
घटना के दिन मेरी तबीयत ठीक नहीं थी, दवा लेने घर से बाहर निकली थी। पति अपने छोटे भाई के साथ बाइक से बाहर गए हुए थे।
मेरे मोबाइल पर बड़े बेटे का फोन आया कि पापा का एक्सीडेंट हो गया है। वो अस्पताल में हैं। मैं जब अस्पताल पहुंची तो पति की लाश का पोस्टमार्टम किया जा रहा था। पलभर में मेरी दुनिया उजड़ गई।
बदहवास होकर मैं मोर्चरी के बाहर खड़ी रही। सगे-संबंधी मुझे संभालने में लगे थे। घटना हुए कई घंटे बीत चुके थे। लेकिन अब तक पति का चेहरा नहीं देख पाई थी। जब पति का चेहरा देखा तो खुद से ही माथे का सिंदूर पोछ दिया, चूड़ियां तोड़ दीं।
विधवा हो, बच्चों को कैसे पालोगी 
विधवा होने से ज्यादा दुखदायी क्या हो सकता है? इसका अहसास भी आसपास खड़े लोग लगातार दिलाते रहते हैं। जहां उनकी आंखों में दिलासा नहीं, दया देखने को मिलती है।
लोग कहते कि बच्चों का क्या होगा, तुम्हारे सामने तो पहाड़ सा जीवन है, ज्यादा पढ़ी-लिखी भी तो नहीं हो, झाड़ू-पोछा का भी काम मिले तो कर लो। मैं तब खुद को मजबूत करती। कुछ न कहने का धैर्य रखती। मैंने संकल्प लिया कि बच्चों को अपने दम पर पालूंगी।
पति जिस होटल में काम करते, वहीं सिक्योरिटी डिपार्टमेंट में मिली नौकरी 
मैंने केवल छठी क्लास तक पढ़ाई की है। मुझे कंप्यूटर भी नहीं आता, न ही हुनरमंद हूं। ऐसे में नौकरी मिलना आसान नहीं था। पति ग्रेटर नोएडा के क्राउन प्लाजा होटल में काम करते थे। घटना के बाद होटल मैनेजमेंट ने मेरी मदद को आगे आया। उन्होंने मुझे सिक्योरिटी में काम करने का ऑफर दिया।
जब मैंने ड्यूटी जॉइन की तब पति को गुजरे दो महीने भी पूरे नहीं हुए थे। मैंने साड़ी-सलवार छोड़कर सिक्योरिटी डिपार्टमेंट वाला यूनिफॉर्म पहन लिया।
यहां की तनख्वाह से मेरा घर चलता है
मैं इंटर कॉन्टिनेंटल ग्रुप के फाइव स्टार डिलक्स होटल ‘क्राउन प्लाजा’ ग्रेटर नोएडा में आठ घंटे की सिक्योरिटी ड्यूटी पर रहती हूं। करीब दो सालों से काम कर रही हूं।
मेरा मानना है कि सिक्योरिटी का काम बहुत अलर्ट रहने वाला है। कहीं कोई चूक न हो जाए, इसके लिए हमेशा चौकन्ना रहना पड़ता है। सिक्योरिटी में पेपर वर्क, रोस्टर जैसे काम भी देखती हूं। मेरे सिक्योरिटी मैनेजर के साथ होटल के हर डिपार्टमेंट के लोग सपोर्ट करते हैं।
मुझे काम सिखाने में काफी मदद की है और समय-समय पर मेरा प्रोत्साहन भी बढ़ाया है। मुझ जैसी छठी पास महिला को जिन हालातों से इस होटल ने निकालने में मदद की है उसे मैं जीवन भर नहीं भूल सकती। आज जो बहादुरी आप मेरे अंदर देखते हैं वो इसी होटल की देन है। आज ये सभी मुझे ‘झांसी की रानी’ बुलाते हैं।
होटल से मिली तनख्वाह से मैं अपने परिवार को चला रही हूं, बच्चों को पढ़ा रही हूं।
30 किमी की दूरी तय कर ऑफिस पहुंचती हूं 
मैं ऑफिस से 30 किमी दूर दनकौर में रहती हूं। सर्दी हो या गर्मी, सुबह 6.30 बजे घर से निकल जाती हूं। कभी ऑटो, कभी बस पकड़ कर, दो से ढाई घंटे का सफर तय कर, सुबह साढ़े नौ बजे की शिफ्ट के लिए ऑफिस पहुंचती हूं।
ड्यूटी खत्म होने के बाद घर पहुंचकर बच्चों के लिए खाना बनाना और घर के दूसरे काम भी खत्म करती हूं। सुबह 4 बजे उठकर बच्चों के लिए नाश्ता-खाना भी तैयार करती हूं।
एक्सीडेंट का केस लड़ रही हूं
रोड एक्सीडेंट का केस दिल्ली के रोहिणी कोर्ट में चल रहा है। मुआवजा पाने के लिए कोर्ट का चक्कर लगाने पड़ते हैं। जब-जब सुनवाई होती है तब जाती हूं बिना किसी चीज के परवाह किए।
मुझे विधवा पेंशन के भी पैसे मिलते हैं। तीन महीने में तीन हजार। प्रधानमंत्री योजना के तहत भी एक बार 30 हजार रुपए मिले हैं। वहीं महीने में 25 किलो गेहूं, चावल, दाल मिल जाते हैं तो राहत मिल जाती है।
किसी पर निर्भर नहीं, खुद ही काम करना सीखो
मेरी बड़ी बेटी 14 साल की है, उसने 10वीं की परीक्षा पास कर ली है। बाकी दोनों बच्चे 12 और 10 साल के हैं। मैं बच्चों के सामने कभी रोती नहीं, कभी निराश नहीं होती। नहीं चाहती कि जो दुख मैंने झेला है उसे बच्चे महसूस तक करें।
ग्रेजुएशन करना चाहती हूं
मैंने हाल में ही 9वीं का फॉर्म भरा है। आगे पढ़ाई करना चाहती हूं, मुझे ग्रेजुएट होना है। कंप्यूटर की पढ़ाई भी करूंगी ताकि मैं खुद को और स्किल्ड बना सकूं। बाइक चलाना भी सीखूंगी ताकि घर से ऑफिस और ऑफिस से घर बस, ऑटो में धक्के न खाना पड़े।
जो भी कमाएं, दो पैसे बचाएं 
अपने अनुभव से कह सकती हूं कि संकट के दिन पूछ कर नहीं आते। जो भी आप कमाएं, उसका एक हिस्सा बचत करें। फिजूलखर्ची से बचना भी एक तरह की बचत ही है। यही मेरा सभी को संदेश है।
मैं समाज की नजर में विधवा हूं लेकिन आज भी पत्नी मैं नरेश (अनीता के पति का नाम) की ही कहलाऊंगी। विधवा होना मेरी नियति हो सकती है।
ईश्वर ने भाग्य में जो लिखा है वो मेरे साथ होगा। लेकिन उस स्थिति में मैं सही सोचूं, सही रास्ता चुनूं और हौसले और हिम्मत के साथ आगे बढ़ूं, यही मेरा अपनी जिंदगी के प्रति प्रण है।